Ben Carson til VG: – Prøver å slappe av
Klokken 03 i natt norsk tid går republikanernes femte TV-debatt av stabelen i Las Vegas – den siste før presidentkandidatene tar juleferie etter en intens høst. De fleste sine øyne er rettet mot forretningsmannen Donald Trump, som har ledet meningsmålingene helt siden han kunngjorde sitt kandidatur i sommer. Siden den gang har han kommet med en rekke kontroversielle uttalelser, sist om at han vil nekte muslimer innreise til USA. Les også: Demonstranter avbrøt Trump – ført ut av politietFornærmelsene til tross; Trump har aldri gjort det bedre på meningsmålingene enn nå. I den ferskeste meningsmålingen, fra ABC News og Washington Post, har den frittalende forretningsmannen en oppslutning på 38 prosent blant republikanske velgere. I den nest siste målingen, fra Monmouth University, hadde Trump hele 41 prosent - den høyeste oppslutningen så langt i valgkampen. For noen måneder siden delte Trump førsteplassen med den pensjonerte nevrokirurgen Ben Carson - som i likhet med Trump ikke har politisk erfaring. Men de siste ukene har Carsons oppslutning falt kraftig. I målingen fra ABC News og Washington Post har han nå 12 prosent. På det meste har han hatt 29 prosent. I gjennomsnitt ligger Carson nå på en fjerdeplass bak Trump, Texas-senatoren Ted Cruz og Florida-senatoren Marco Rubio, ifølge statistikken fra RealClearPolitics. Les også: Eksperter: – Nei, Trump blir ikke presidentVG er til stede på debatten på Venetian Hotel & Casino og møtte Ben Carson tre timer før alvoret starter. – Hvordan forbereder du deg til debatten? – Ved å prøve å slappe av. Ikke få for mange råd. Det eneste han vil si om Donald Trump er følgende: – Jeg håper han vil være der. Så haster han videre til et TV-intervju. Bak Carson er det en stor luke til nestemann på listen, Jeb Bush med et gjennomsnitt på fire prosent. Lillebroren til George W. Bush var forhåndsfavoritten, men har skuffet kraftig så langt. I lys av terroren i Paris og i San Bernardino, er det ventet at nattens debatt vil vie mye tid til nasjonal sikkerhet, IS og utenrikspolitikk.
Han lå i toppen av meningsmålingene sammen med Donald Trump, men har falt kraftig. Nattens TV-debatt blir svært viktig for Ben Carson (64).